google/wiki40b huggingface dataset:
Sjoria i Tyrkvisjonens sangkonkurranse

Historikk

Tsjyltys Tannagasjeva ble valgt som Sjorias representant i Tyrkvisjonens sangkonkurranse i 2013. Tannagasjeva fremførte en over fem minutter lang melodi - som var konkurransens lengste - der hun ved hjelp av vokale prestasjoner etterlignet lyden av Sjorias natur. Melodien kvalifiserte seg ikke videre fra delfinalen.
Al Jolson

Bakgrunn

Jolson kom til USA som barn og sang i en synagoge der hans far var kantor. I Washington D.C. begynte han og broren Hirsch begynte å opptre i vaudeville-forestillinger. Først var han innom sirkus, og senere svertet han ansiktet og opptrådte på kaféer for svarte og i varietéer.

Karriere

Jolson ble kjent for sine komiske innslag, teatralske framførelser av sentimentale sanger og bruken av  «blackface», svartmalt ansikt med lyse klovnelepper. Artister i de populære minstrel-showene hadde siden 1830-tallet parodiert afroamerikanere når de framførte «negermusikk» for et hvitt publikum i det rasistiske USA, og Jolson opptrådte i denne typen karikert teatersminke i sangnumre gjennom hele sin karriere, som startet på Broadway med oppsetningen La belle paree på Winter Garden (1911), og sluttet med Hold on to your hats (1941).  
Filmkarrieren tok for alvor av med hovedrollen i Jazz-sangeren, i 1927, verdens første lydfilm som fikk en oppfølger med The singing fool året etter, der han fremførte storhiten «Sonny boy». Han utga også de filmbiografiske The Jolson story (1946) med melodien Yankee doodle dandy, samt filmen Jolson sings again (1949). Jolson populariserte en rekke melodier som George Gershwins Swanee og I'm sitting on top of the world og satte stadig salgsrekorder hva angikk platesalg. Han ble også radiostjerne gjennom The Al Jolson Show (1933–49).
Jolson var gift med den kanadiskfødte skuespilleren og danseren Ruby Keeler (1909–1993) fra 1928 til 1940. 
Under den andre verdenskrig og Koreakrigen turnerte Jolson for å styrke kampmoralen blant amerikanske soldater. For sin patriotiske innsats mottok Jolson den amerikanske «Medal of Merit» like før han døde i 1950. 
Jolson har tre stjerner på Hollywood Walk of Fame, har figurert på et amerikansk frimerke og gitt navn til  Al Jolson Way på Manhattan. Jolson: the musical, en musikal om sangartisten, gikk på West End, London i 1995.
Loretta Young

Tidlig liv

Hun ble født i Salt Lake City, som Gretchen Young, datter av Gladys (Royal) og John Earle Young. Ved konfirmasjonen tok hun navnet Michaela. Da hun var to år gammel, ble foreldrene separert, og da hun var tre, flyttet hun og familien til Hollywood. Hun og hennes søstre Polly Ann og Elizabeth Jane (artistnavn Sally Blane) arbeidet som barneskuespillerinner, men av de tre var det Loretta som hadde størst suksess.
Youngs første rolle var som treåring, i stumfilmen The Primrose Ring. I løpet av high school-årene, ble Young utdannet ved Ramona Convent Secondary School. Hun signerte kontrakt med John McCormick (1893–1961), ektemann og manager for skuespillerinnen Colleen Moore, som så den unge jentas potensial. Navnet "Loretta" ble gitt henne av Colleen, som senere forklarte at det var navnet på favorittdukken hennes.
Baia Mare

Middelalderen

Baia Mare er først nevnt i skriftlige dokumenter utstedt av Karl I av Ungarn i 1328 under navnet Rivulus Dominarum. Senere, i 1347, er byen presentert i dokumenter fra Louis I av Ungarn som en viktig middelalderby med en velstående gruveindustri. Måten byen var organisert på var karakteristisk for de frie byene på den tiden. I 1411 ble byen og dens omkringliggende områder, inkludert gruvene, overført til Hunyadis familie av Sigismund, konge av Ungarn, som anerkjente Janos Hunyadis bidrag til å stoppe den tyrkiske invasjonen av Europa. Byen gikk inn i en periode med velstand, da også St. Stefan-katedralen ble bygd. I dag er tårnet på katedralen ett av de mest kjente av byens historiske landemerker. Den første skolen, Schola Rivulina, ble åpnet i Baia Mare i 1547 av den reformerte kirke etter den protestantiske reformasjonen.
Byggverk

Et byggverk er en konstruksjon som er skapt av mennesker og oppført på fast grunn. I norsk språkbruk blir også konstruksjoner fremstilt av dyr noen ganger omtalt som byggverk, som termitt-tuer, beverdammer og fuglereder.
De fleste byggverk er fremstilt for langfristig bruk, men de kan også ha foreløpig karakter, slik som containerhus og hjelpebruer.
Gullstøvelen

Gullstøvelen er æresbevisningen som gis til toppscoreren i en fotballturnering. Benevnelsen brukes oftest i forbindelse med VM i fotball.

UEFAs Gullstøvel

UEFA deler også ut Gullstøvelen til den spilleren som i Europa har gjort flest mål. Tidligere ble æresbevisningen gitt uavhengig av liga, men etter sesongen 1996–1997 brukes et vektet system.
2007 ble Gullstøvelen tildelt Francesco Totti, som etterfulgte landsmannen Luca Toni.
Macrosaspis

Utseende

Ganske store, avlange, mørk grønnlig metalliske trebukker. Antennene er nokså kraftige, litt kortere enn kroppen. Hodet er litt snuteformet forlenget. Pronotum er bredere enn langt, avrundet sekskantet, noe knudrete. Dekkvingene er avsmalnende bakover. Beina er mørke og nokså tynne.

Levevis

Larvene utvikler seg i ved av løvtrær.

Utbredelse

Artene er kjent fra Kamerun og den Demokratiske Republikken Kongo.
Kjæmpehøjen

Kjæmpehøjen er et drama av Henrik Ibsen utgitt i 1850. Stykket hadde premiere på Christiania Theater 26. september 1850.
Lindesnes (halvøy)

Lindesnes er tradisjonelt kjent som Norges sydligste punkt på fastlandet og et populært turistmål. Lindesnes ligger i Vest-Agder, 57°58'46"N. Avstanden til Kinnarodden, det nordligste punkt på fastlandet, er 1 752 km. 
Neset er hvert år utgangspunkt eller mål for en rekke private «ekspedisjoner» til fots, på ski, sykkel eller i bil mellom Lindesnes og Nordkapp eller vice versa.

Åtte måneder som øy

Fra litt over kl 09.00 den 21. juni 2007, da Spangereidkanalen var ferdig gravd ut, ble neset omdefinert fra en halvøy til en øy av Statens kartverk. Norges sydligste punkt på fastlandet ble nå Odden på nordsiden av Skjernøysund i Mandal kommune, ca. 4 km sørøst for Mandal by (58°00'12,599"N  07°30'47,689"Ø). Men i februar 2008 revurderte Statens kartverk sin første beslutning og omgjorde denne, slik at Lindesnes fortsatt er å regne for Norges sørligste punkt på fastlandet.
Runzhou

Runzhou (kinesisk: 润州区; pinyin: Rùnzhōu Qū) er et bydistrikt i byprefekturet Zhenjiang i provinsen Jiangsu i Folkerepublikken Kina.
Runzhou har et areal på 132,68 km² og teller 237.100 innbyggere (2004).
Trefelling

Manuell fellingsteknikk

Når man feller et tre vil man vanligvis kontrollere fallet slik at treet kommer ned der man vil det skal falle. I naturen er ikke alle trær like, man må derfor ta hensyn til hvilken vei treet heller, hvor det er størst kvistmengde (som oftest mot sør), vindretning og om det er hindringer i fallretningen.
Ved felling skjærer man først et styreskår eller felleskår som peker i den retningen man vil at treet skal falle. Styreskåret skjæres som en kile, ca. 10 prosent av trediameteren inn i treet. Høyden på det øverste skåret avgjør hvor god kontroll man har på fallet, hvor godt man klarer styre treet dit det skal. En liten kile gjør at treet faller fritt og ukontrolert tidlig i fallet. Man vil unngå ukontrollerte fall fordi de kan føre til skade på person, på andre trær som ikke skal felles eller gi andre materielle skader. Ideelt skal styreskåret være skåret slik at overkant av skåret treffer den nederste flaten av skåret like før treet treffer bakken.
Når man bruker motorsag, kan man se langs bøylen man holder i venstre hånd for å sikte inn fallet mens man skjærer styreskåret.
Hovedskåret skjæres fra motsatt side. Det skal skjæres inn så langt at man har en brytekant på ca. 5 prosent av treets diameter. Ved store trær kan det være lurt å sette inn en fellekile eller brytejern i hovedskåret for å unngå at treet faller bakover og klemmer fast sagsverdet. Dette gjøres når sverdet har kommet så langt inn at det er plass til fellekile/brytejern.
Brytejernet brukes som vektstang for å få treet til å falle. Fellekilen slås inn i skåret med øks eller slegge for å få treet ut av balanse slik at det faller.
Styreskår skal brukes ved all trefelling, også små trær. Uten styreskår vil treet når man har skåret gjennom bli stående på sagsverdet, og man har ikke kontroll på hvor det faller. Treet kan like gjerne falle på hoggeren som bort fra ham (henne), noe som kan føre til store personskader.
Seiling under Sentralamerikanske og karibiske leker 2014

Seiling under Sentralamerikanske og karibiske leker 2014. Seiling var en av flere sporter i de tjueandre sentralamerikanske og karibiske leker som ble arrangert i Veracruz i Mexico i perioden 14. til 30. 2014. Det var tolvte gangen som seiling var med i de sentralamerikanske og karibiske leker. Det ble konkurrert i åtte klasser, to for menn og to for kvinner og fire åpne klasser. Mexico ble beste nasjon med to gullmedaljer foran Puerto Rico som også vant to gull.
Majo

Karaktertrekk

Majoene og majaene skilte seg ut ved deres rene, vakre og uhemmet bruk av katalansk språk og deres overdrevne fargerike og kunstferdige utgaver av tradisjonelle spanske klesdrakter. Stilen sto i sterk kontrast til de franske motene som ble etterlignet av den spanske eliten under innflytelsen av opplysningstiden. Majoene var kjente for å krangle seg til slåsskamper med alle de som så ut som afrancesados («franskifiserte»).
Majoene og majaene var folk fra samfunnets lavere klasser som uansett hadde framtredende stil og utstråling, og alltid sikret seg at de så bra ut. Både matadorer i byene og banditter i distriktene bidro til å opprettholde en romantisk forestilling om majoer. Den spesifikke betegnelsen majorette er ung pike i en fargerik drakt og vanligvis kort skjørt som danser til musikk i parader og fester.
Majo synes å ha blitt avledet fra Manolo som igjen var en avledning fra mannsnavnet Manuel. Begrepene ble benyttet for å tilskrive klassebakgrunn. Manolo ble benyttet synonymt til en som var «kjekk å se på» og samtidig «modig»; og for kvinner, som maja, synonymt med «vakker». Begrepet fikk senere en mer generell betydning som «vakker» eller «ser bra ut», synonymt med bonito, og denne betydning eksisterer fortsatt i dagens moderne spansk.
Bruken av begrepet er i dag særlig utbredt i Aragón hvor uttrykkene som ¡Hala, majete, no te pases!, «Hei, søta, pass på deg!» er vanlige. Folk i Aragón er også kjent for å legge til deres typiske diminutiv endelsen –ico til ordet og således skape majico i betydningen «søt», «vakker».

Majas popularitet

Selv om Francisco Goya malte både majoer og majaer, var det to av hans majaer, La maja vestida og La maja desnuda, samme modell både naken og påkledd, som fikk internasjonal berømmelse. Klesdraktene til majaen fikk også innflytelse på kostymet til hovedpersonen i Georges Bizets franske opera Carmen (1875).
På 1900-tallet da Spania ble et populært reisemål for turister ble manola eller maja, ofte holdende en ansiktsvifte, i økende grad anerkjent som ikonisk framstilling av den stereotypiske tradisjonelle spanske kvinne. Således ble maja et av de mest populære og uformelle symboler på Spania selv, sammen med oksen og tyrefekteren, som overtok posisjonen til majo. En del av avbildningene av maja, Påvirket av Bizets Carmen, ble maja i økende grad assimilert med la bailaora, flamencodanseren.
Batman: Arkham Asylum

Handling

Spillet starter med at Batman eskorter The Joker i Batmobilen til Arkham Asylum. Etter å ha eskortet The Joker nedover.Så kan ikke Batman gå videre. Men så begynner Jokeren å kvele en vakt med håndjernene Jokerens Lege kan ikke gjøre noe annet enn å åpne håndjernene. Så stikker han av fra Batman med hjelp av Harley Quinn. Etter Batman har vunnet en slåsskamp mot Blackgate fangene finner han en overlevende Eddie Burlow. Så kommer Batman til en celleder Victor Zsasz truer med en elektrisk stol og har Mike.
Mallonia

Utseende

Små til middelsstore, brunlige trebukker. Kroppsformen er sylindrisk. Dekkvingene har ofte lysere tegninger. Antennene har dusker av mørke hår på innersiden.

Levevis

Som de fleste andre trebukker borer larvene i ved.

Utbredelse

Slekten er vidt utbredt i Afrika.
P4s radiofrokost

P4s radiofrokost er et norsk radioprogram som har gått daglig på P4 siden 1997. Programmet sendes hverdager mellom 06 og 10. Programledere er Bjørn Faarlund, Marte Kaasa Arntsen og Øystein Røe Larsen. Sendingen er meget variert og består av prat, musikk, nyheter, trafikkmeldinger, værmelding og andre faste innslag. Programmet har nyhetsoppdateringer hver hele og halve time. Konkurransen «Lyden av Norge» er sendt i programmet. I tillegg til sendingen er de også å høre i P4s Radiofrokost podcast, hvor alle høydepunktene av dagens sending er klippet til. Denne fremstilles etter hver sending av programleder Marte Kaasa Arntsen.  
P4s radiofrokost hadde rundt 500 000 daglige lyttere i 2001. Noe som gjorde det til Norges nest mest hørte program. Kun slått av P1s Nitimen.

Bakgrunn

Radiofrokost etterfulgte God morgen Norge, som gikk frem til 24. desember 1996.
Sendetiden var bare på 1,5 timer de første årene.
Ulrik Plesner

Bakgrunn

Plesner var født i den lille landsbyen Vedersø ved Ringkøbing på vestkysten av Jylland, og var sønn av den lokale sognepresten J.F. Plesner. Han var ferdig på skolen i juni 1878, og arbeidet som murerlærlig i to somre før han gikk ut av Det Tekniske Selskabs Skole i København i 1883, begynte han på Det Kongelige Danske Kunstakademi hvor han studerte under Martin Nyrop, og fullførte skolen i 1893. Han var deretter ansatt hos Hans J. Holm ved restaureringen av Aalholm og utførte oppmålinger. 
Han var påvirket av den enkle byggeskikk hjemmefra, med tette, sluttede bygningskropper i rød kullbrent tegl, hvite gesimser og bånd, sammen med arkitekten H.B. Storcks mere barokke arbeider og engelsk inspirerte arkitektur.

Karriere

Plesner gjorde seg først bemerket ved en ombygging og utvidelse av Brøndums Hotel i Skagen, et oppdrag han gjennomførte i 1892. Mye av hans videre arbeider var i Skagen hvor han bodde i store perioder i live og ble sentral i kunstnermiljøet der. Også sognerådet i Skagen brukte ham som estetisk rådgiver ved alle nybygg. Han var høyt respektert blant kolleger, og bidro til å utvikle den arkitektoniske hovedretningen den gangen, historismen. Han samarbeidet også med Thorvald Bindesbøll, som ofte tegnet fasade- og interiørdekorasjoner i Art Nouveau-stil til Plesners bygninger. Han samarbeidet også med den jugendinspirerte Aage Langeland-Mathiesen.
Plesner stod for renoveringer av huset til Peder Severin Krøyer og i 1913 tegnet han et hus for Michael og Anna Ancher og i 1926 tegnet han Skagens Museum (åpnet 1928). Han tegnet byens jernbanestasjon, sykehus, bank, havnemesterbolig, postkontor og en rekke private hus.
Plesner arbeidet for stadskonduktøren i Københavns kommune ved anleggelsen av Guldbergsgade og det meste av Bryggervangen. Han var også medlem av Akademiraadet i årene 1911-29 og sensor ved Charlottenborg Forårsudstilling i perioden 1917-20. Han mottok Stoltenbergs Legat i 1900-01 og 1901-02 og ble utnevnt til æresmedlem av Akademisk Arkitektforening i 1931. Han ble ridder av Dannebrog i 1914 og Dannebrogsmann i 1928. 
Plesner døde av hjerteatakk mens han bodde på Brøndums Hotel. Den siste bygningen han tegnet før sin død sar Ålbæk stasjon på Skagensbanen til Frederikshavn. Ulrik Plesner var ugift og ligger begravet på kirkegården i Skagen.

I kunsten

Plesner er avbildet på en pastell Anna Ancher som befinner seg i Skagens Museum, på et maleri av N.P. Mols på Brøndums Hotel. han er også portrettert på P.S. Krøyers maleri: Skagens Jægere fra 1898 som henger på ARoS Aarhus Kunstmuseum, på komposisjonsskisser i Skagens Museum og i privat eie, samt på en tegning av P.S. Krøyer fra 1889.
Colby College

Rangeringer

U.S. News & World Report rangerte Colby College som nummer 15 blant liberal arts-collegene i USA i 2015, Forbes plasserte det på 44.-plass blant alle colleger i USA, mens Washington Monthly rangerte det som nr. 64 av amerikanske liberal arts-colleger i 2014.
Colby College var ikke å finne blant de 500 beste universitetene i verden i Times Higher Education World University Rankings 2014-2015, i QS World University Rankings for 2014 eller i Academic Ranking of World Universities (Shanghai-rankingen) for 2014.
ATP-touren 2015

ATP-touren 2015 er konkurransesesongen i tennis i 2015, organisert av Association of Tennis Professionals (ATP).
Placoschema

Utseende

En middelsstor (ca. 10 millimeter), slank, svart trebukk, dekkvingene enten brunrøde eller svarte med rød ytterkant. Antennene er tynne og svarte, lengre enn kroppen. Pronotum er rundet, bredere enn langt. Dekkvingene er jevnbrede. Beina er middels lange, lårene slanke.

Utbredelse

Artene er kjent fra Mexico[[]] og Arizona.
Tomter

Tilgjengelighet

Tomter stasjon har jernbanetilknytning med byene Oslo, Ski, Askim og Mysen, som er en del av Østfoldbanens østre linje. Det går ett tog i timen begge veier på hverdagene og annenhver time i helgene, samt to tog i rushtiden.Her krysser fylkesvei 120, nemlig hovedveien gjennom Tomter, som strekker seg i en nord-sør-trasé gjennom sentrum. Mellom Svikebøl og Brekke mølle er Tomter det eneste strekket hvor veien ikke går langs med Hobølelva. Nord i sentrum er det ett t-kryss med fylkesvei 205 til Ski og Kråkstad. 500 meter sør for tettstedet finnes fylkesvei 207 som går til Knapstad og Europavei 18 (E18). Det går svært få busser gjennom Tomter dersom man ser bort i fra skolebussene, som kjører til Knapstad Ungdomsskole og Askim og Mysen videregående skoler.

Fasiliteter og aktiviteter

Tettstedet har en barneskole, dagligvarebutikk, pub, kiosk, museum, bibliotek, postkontor, pizzabakeri og frisør. Tidligere var det også bensinstasjon og brannstasjon. Det er også en idrettsplass med to fotballbaner (kunstgress og gress), idrettshus og Granskollen skianlegg med åtte hoppbakker. Anlegget eies av Hobøl og Tomter idrettslag.
Lypsyl

Lypsyl er varemerkenavn for en leppefettstift som i Norge eies og produseres av Lilleborg AS. Lypsyl skal bidra til å gi fett til leppene slik at disse ikke tørker ut. En vanlig stift veier 4,2 g, er 17 mm bred og 61 mm høy med topp.
Samed Yeşil

Bayer Leverkusen

Yeşil scoret 57 mål på 71 kamper for Bayer Leverkusens lag i aldersbestemte klasser. Yeşil har også spilt 4 kamper for Bayer Leverkusens II (U23). Han fikk aldri noen kamper på seniornivå for klubben.

Liverpool

Samed Yeşils raske karriere de siste 18 månedene i Tyskland, tiltrakk seg også oppmerksomheten til Liverpool og deres ferske manager Brendan Rodgers, som signerte Yeşil for en pris som ble antatt å ligge rundt 1 million pund. Yeşils første kamp for Liverpool var i en U21-kamp mot Chelsea U21, som «the Reds» vant 4-1. Yeşil ble like etter innkalt til A-laget for første gang, da han var i troppen som skulle spill mot BSC Young Boys fra Sveits i Europaligaen. Han forble en ubenyttet innbytter. 26. september 2012 debuterte han på førstelaget i ligacupkampen mot  West Bromwich Albion. Han ble byttet ut etter 81 minutter mot Suso. Yeşil startet også i neste kamp i ligacupen mot Swansea der det ble tap 1-3.

FC Luzern

Etter to sesonger med ubetydelig spilletid i Liverpool ble Yeşil lånt ut til Luzern i sveitsisk superliga. Han spilte 14 seriekamper for klubben, som ble nummer tre i superligaen og nådde semifinalen i cupen.

Panionios

I januar 2017 kjøpte den greske superligaklubben Panionios Yeşil. På 1,5 sesong har han scoret fire seriemål og tre mål i kvalifiseringen til Europaligaen.

Personlig liv

Yeşil er tysker med tyrkisk avstamning. Selv om har spilt for Tyskland på U19-novå, har han ikke spilt for noe landslag på seniornivå. Han kan spille for både Tyskland og Tyrkia. Frem til nå, har han ikke bestemt seg for hvilket landslag, han vil spille for. Ifølge tyrkiske media, prøver hans lagkamerat, som også er tysk-tyrkisk og tyrkisk landslagsspiller, Nuri Şahin, å overtale han til å spille for Tyrkia. Den tyrkiske landslagstreneren Abdullah Avcı ønsker han også på det tyrkiske laget.
Valery Putans

Karriere

Putans kom til Norge i 1992 for å spille for håndballklubben Wing i Trondheim, mens hans kone Angelica Svetkova skulle spille for Sjetne. Han hadde da bakgrunn som trener for det sovjetiske juniorlandslaget fra 1984 til 1991. Klubben Wing gikk konkurs, og Putans begynte i stedet som trener for flere lag på Melhus. Fra 1993 til 2006 var han trener for Byåsen. Fra 2007 til 2009 trente han Selbu Idrettslag, og fra 2007 til 2010 trente han Norges juniorlandslag for kvinner. Fra 2010 til 2013 var han igjen trener for Byåsen.Fra 2014 til 2019 trener for Kolstad HK og LMR.
Wolfgang Altenburg

Liv og virke

Altenburg ble født i Schneidemühl, Grenzmark Posen-Westpreußen (dagens Pila i Polen) og ble mot slutten av andre verdenskrig skrevet ut som Marinehelfer («marinehjelper») i 1944 og tjenestegjorde på Helgoland. Etter å ha blitt løslatt fra britisk krigsfangenskap etter krigen fullførte han hotellfaglig utdannelse og ble frivillig i Bundeswehr i 1956 i artilleriet.
Han fikk opplæring i generalstabsarbeid ved Führungsakademie der Bundeswehr i Hamburg i årene 1962-1964. han ble nestsjef ved den kjernefysiske planleggingen ved SHAPE i 1971. I 1973 vendte han tilbake til Tyskland som oberst, først ved forsvarsdepartementet, og deretter som sjef for en panseravdeling ved Hamburg.
Altenburg tjenestegjorde som generalinspektør for Bundeswehr, fra 1983 til 1986, og ble deretter formann for NATOs militærkomité i Brussel mellom 1986 og 1989. Altenburg gikk av med pensjon i 1989 og han bosatte seg senere i Bremen. Altenburg er gift og har tre barn.
VNO-NCW

VNO-NCW er Nederlands største arbeidsgiverforening.

Historie

VNO-NCW ble grunnlagt i 1996 som en sammenslåing av det det liberale Verbond van Nederlandse Ondernemingen (VNO) med det kristeligdemokratiske Nederlands Christelijk Werkgeversverbond (NCW), som igjen var er resultat av sammenslåing av det protestantiske PCW og det katolske NKW. Sammenslåingen av de tre arbeidsgiverforeningene kan sees på som et tegn på avpillariseringen av det nederlandske samfunnet.  Foreningens navn er, som en ser, resultat av at man bruker forkortelsene fra de to tidligere foreningene.

Organisasjon

VNO-NCW er, i likhet med norske NHO en paraplyorganisasjon. Det er 180 bransjeorganisasjoner tilknyttet foreningen, som til sammen organiserer 115,000 selskaper.
Emilia Clarke

Oppvekst

Clarke ble født i London og vokste opp i Berkshire med sine foreldre. Clarkes interesse som skuespiller begynte da hun var tre år etter å ha sett musikalen Show Boat, der faren hennes jobbet som lydtekniker. Hun tok en skuespillerutdannelse ved Drama Centre London, som hun fullførte i 2009.

Skuespillerkarriere

Clarkes første TV-rolle var som Saskia Mayer i en episode fra 2009 i TV-serien Doctors og som Savannah i Syfys film Triassic Attack.
I 2010 fikk Clarke rollen som Daenerys Targaryen i HBO sin fantasy- og dramaserie Game of Thrones, basert på bokserien En sang om is og ild av George R.R. Martin. Hun fikk rollen etter at den britiske skuespilleren Tamzin Merchant ble erstattet av upubliserte årsaker. TV-serien premierte i april 2011 og fikk en god mottakelser og ble dermed utvidet med nye sesonger. Hun spilte i rollen i alle seriens åtte sesonger. Clarke ble i 2013 nominert til en Emmy-pris som beste kvinnelige støtteskuespiller i et drama for rollen hennes som Daenerys.
I desember 2013 fikk hun rollen som Sarah Connor i Terminator Genisys, der Arnold Schwarzenegger skal spille hovedrollen.